মানুষ প্রশ্ন করবে না জেনেই তাই ঘোষণা করে দেওয়া যায়, কৃষকের আয় পাঁচ বছরে দ্বিগুণ করা হবে। তার জন্য কৃষিতে বছরে কত শতাংশ হারে আয়বৃদ্ধি প্রয়োজন, সেই হিসেব মানুষ কষবে না, প্রধানমন্ত্রী জানেন। কষলে দেখা যেত, পাঁচ বছরে আয় দ্বিগুণ করার জন্য বছরে প্রায় ১৫ শতাংশ হারে আয়বৃদ্ধি প্রয়োজন। ভারতীয় কৃষিতে? যেখানে আয়বৃদ্ধি চার শতাংশের গণ্ডি ছাড়াতে পারে না? পাঁচ বছরে দ্বিগুণ আয়ের প্রতিশ্রুতি যে ডাহা মিথ্যে, নরেন্দ্র মোদী বিলক্ষণ জানেন। যেমন মিথ্যে ছিল ডলারের দামকে চল্লিশ টাকায় নামিয়ে আনা, কালো টাকা ফিরিয়ে আনার প্রতিশ্রুতি। তিনি জানেন, মানুষ এই মিথ্যের দিকে আঙুল তুলবে না, বরং বিশ্বাস করে যাবে নেতাকে।